CELEX: 32022D0848
Language: el
Date: 2022-05-30 00:00:00
Title: Απόφαση (ΚΕΠΠΑ) 2022/848 του Συμβουλίου της 30ής Μαΐου 2022 για την τροποποίηση της απόφασης (ΚΕΠΠΑ) 2020/1464 σχετικά με την προαγωγή ουσιαστικών ελέγχων των εξαγωγών όπλων

31.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 148/50
               
            
         ΑΠΟΦΑΣΗ (ΚΕΠΠΑ) 2022/848 ΤΟΥ ΣΥΜΒΟΥΛΙΟΥ
         της 30ής Μαΐου 2022
         για την τροποποίηση της απόφασης (ΚΕΠΠΑ) 2020/1464 σχετικά με την προαγωγή ουσιαστικών ελέγχων των εξαγωγών όπλων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 12 Οκτωβρίου 2020, το Συμβούλιο εξέδωσε την απόφαση (ΚΕΠΠΑ) 2020/1464 (1).
                  
               
                     (2)
                  
                  
                     Στην απόφαση (ΚΕΠΠΑ) 2020/1464 προβλέπεται περίοδος εφαρμογής 24 μηνών για τις δραστηριότητες που αναφέρονται στο άρθρο 1 από την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 3.
                  
               
                     (3)
                  
                  
                     Στις 9 Φεβρουαρίου 2022, το γερμανικό Ομοσπονδιακό Γραφείο Οικονομικών και Ελέγχου Εξαγωγών (Bundesamt für Wirtschaft und Ausfuhrkontrolle - BAFA), με την ιδιότητα του εκτελεστικού οργανισμού, ζήτησε την εξουσιοδότηση της Ένωσης προκειμένου να παραταθεί η περίοδος εφαρμογής της απόφασης (ΚΕΠΠΑ) 2020/1464 στους 36 μήνες, έως τις 30 Νοεμβρίου 2023, λόγω των προκλήσεων που προκύπτουν από τη συνεχιζόμενη κρίση της πανδημίας COVID-19.
                  
               
                     (4)
                  
                  
                     Το BAFA ζητεί επίσης να προστεθεί μία επιπλέον διάσκεψη για τις χώρες εταίρους με προηγμένα συστήματα ελέγχου των εξαγωγών και μία επιπλέον εκδήλωση ενδιάμεσης αξιολόγησης.
                  
               
                     (5)
                  
                  
                     Η συνέχιση των δραστηριοτήτων που αναφέρονται στο άρθρο 1 της απόφασης (ΚΕΠΠΑ) 2020/1464, συμπεριλαμβανομένων των δύο επιπλέον δραστηριοτήτων που προστίθενται με την παρούσα απόφαση του Συμβουλίου, μπορεί να πραγματοποιηθεί χωρίς επιπτώσεις στους χρηματοδοτικούς πόρους έως τις 30 Νοεμβρίου 2023.
                  
               
                     (6)
                  
                  
                     Το άρθρο 5 της απόφασης (ΚΕΠΠΑ) 2020/1464 και τα υποτμήματα 5.2.5 και 5.2.6 και το τμήμα 10 του παραρτήματος της εν λόγω απόφασης θα πρέπει να τροποποιηθούν αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2020/1464 τροποποιείται ως εξής:
            
                        1)
                     
                     
                        το άρθρο 5 αντικαθίσταται από το ακόλουθο κείμενο:
                        
                           «Άρθρο 5
                           Η παρούσα απόφαση αρχίζει να ισχύει την ημερομηνία της έκδοσής της και λήγει στις 30 Νοεμβρίου 2023.»·
                        
                     
                  
                        2)
                     
                     
                        το παράρτημα τροποποιείται ως εξής:
                        
                                    α)
                                 
                                 
                                    το κείμενο του υποτμήματος 5.2.5 αντικαθίσταται από το ακόλουθο κείμενο:
                                    
                                                «5.2.5
                                             
                                             
                                                Διασκέψεις για χώρες εταίρους με προηγμένα συστήματα ελέγχου των εξαγωγών
                                                Το έργο θα λάβει τη μορφή δύο διασκέψεων στις Βρυξέλλες διάρκειας η καθεμία έως δύο ημερών. Κάθε διάσκεψη θα αποτελέσει φόρουμ για προηγμένες συζητήσεις μεταξύ εμπειρογνωμόνων της Ένωσης και εκπροσώπων υψηλού επιπέδου (στους τομείς της χάραξης πολιτικής, της χορήγησης αδειών και της επιβολής) των δικαιούχων χωρών με προηγμένα συστήματα ελέγχου των εξαγωγών.
                                                Κάθε διάσκεψη θα δώσει στις συμμετέχουσες δικαιούχους χώρες την ευκαιρία:
                                                
                                                            α)
                                                         
                                                         
                                                            να λάβουν πληροφορίες σχετικά με τις τελευταίες εξελίξεις που σχετίζονται με το εμπόριο όπλων (π.χ. υφιστάμενοι δίαυλοι προμηθειών, αντίκτυπος των νέων τεχνολογιών και ζητήματα που σχετίζονται με την πολιτική ασφάλειας, όπως υβριδικές απειλές)· και
                                                         
                                                      
                                                            β)
                                                         
                                                         
                                                            να συζητήσουν και να ανταλλάξουν απόψεις σχετικά με τον τρόπο με τον οποίο μπορούν να εφαρμοστούν πρόσφατες αλλαγές και βελτιώσεις στους ελέγχους του εμπορίου όπλων στο πλαίσιο του δικού τους εθνικού συστήματος ελέγχου των εξαγωγών.»·
                                                         
                                                      
                                          
                              
                                    β)
                                 
                                 
                                    το κείμενο του υποτμήματος 5.2.6 αντικαθίσταται από το ακόλουθο κείμενο:
                                    
                                                «5.2.6
                                             
                                             
                                                Εκδηλώσεις αξιολόγησης
                                                Για την αποτίμηση και την επανεξέταση του αντικτύπου των δραστηριοτήτων δυνάμει της παρούσας απόφασης, θα πραγματοποιηθούν στις Βρυξέλλες τρεις εκδηλώσεις αξιολόγησης (δύο ενδιάμεσες και μία τελική), ει δυνατόν σε συνδυασμό με τακτική συνεδρίαση της COARM.
                                                Οι δύο εκδηλώσεις ενδιάμεσης αξιολόγησης θα λάβουν τη μορφή εργαστηρίων με τη συμμετοχή κρατών μελών. Τα εργαστήρια μπορεί να έχουν μέγιστη διάρκεια μίας ημέρας.
                                                Η εκδήλωση της τελικής αξιολόγησης θα λάβει τη μορφή εκδήλωσης στις Βρυξέλλες με τη συμμετοχή δικαιούχων χωρών και κρατών μελών. Στην εκδήλωση της τελικής αξιολόγησης θα προσκληθούν έως δύο εκπρόσωποι (αρμόδιοι κυβερνητικοί υπάλληλοι) από κάθε δικαιούχο χώρα.»·
                                             
                                          
                              
                                    γ)
                                 
                                 
                                    το κείμενο του τμήματος 10 αντικαθίσταται από το ακόλουθο κείμενο:
                                    
                                                «10.
                                             
                                             
                                                Διάρκεια
                                                Το έργο θα ολοκληρωθεί στις 30 Νοεμβρίου 2023.».
                                             
                                          
                              
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 30 Μαΐου 2022.
            
               
                  Για το Συμβούλιο
               
               
                  Η Πρόεδρος
               
               C. COLONNA
            
         
         
            (1)  Απόφαση (ΚΕΠΠΑ) 2020/1464 του Συμβουλίου, της 12ης Οκτωβρίου 2020, σχετικά με την προαγωγή ουσιαστικών ελέγχων των εξαγωγών όπλων (ΕΕ L 335 της 13.10.2020, σ. 3).